Tidens store politiske emne er integration af udlændinge. Glem rødvinen, og husk, at alle partier roste Farums integrationspolitik 1985-2002 med daværende socialdemokratiske socialminister Karen Jespersen, Venstres leder Lars Løkke Rasmussen og endda Pia Kjærsgaard i spidsen.

Sidstnævnte udtalte i en tv-debat med Reimer Bo Christensen som ordstyrer, at »hvis alle gjorde som Farum, var der ikke noget problem«. Farum-kommissionen roste vor integrationspolitik, og Rockwoolfonden har udgivet en rapport, der fremhæver, at Farums integrationspolitik førte til stærkt faldende kriminalitet blandt de unge indvandrere.

Farums integrationspolitik byggede først og fremmest på et stærkt netværk blandt virksomhederne i Farum og omegn. Dette netværk blev ikke opbygget af konferencer med danskvand, men med gode frokoster og et godt samarbejde om Farum Boldklub (FC Nordsjælland) med sponsorture og gode fodboldkampe. Det var nemt om mandagen at ringe til et firmas direktør og sige: »Tak for sidst – har du ikke et job til Hassan?«. »Jo«, svarede han/ hun, »og hvor havde vi det hyggeligt. Tak for sidst«.